6. โครงการในอนาคต

6.1 โครงการขยายกำลังการผลิตที่อยู่ในช่วงดำเนินการ

ปัจจุบัน บริษัทมีกำลังการผลิตเหล็กแผ่นรีดร้อนสูงสุดที่ 1.8 ล้านตันต่อปี ตามบัตรส่งเสริม การลงทุน
ซึ่งเมื่อนับรวมกับผู้ผลิตเหล็กแผ่นรีดร้อนในประเทศรายอื่นแล้ว ยังไม่เพียงพอต่อ
ความต้องการในประเทศ บริษัทจึงมีแผนการที่จะขยายกำลังการผลิตเพิ่มขึ้นเป็น 3.4 ล้านตันต่อปี
เพื่อรองรับความต้องการส่วนเกินที่มีอยู่ในประเทศ
และเพิ่มสายการผลิตสำหรับเพิ่มคุณภาพผลิตภัณฑ์เพื่อสร้างมูลค่าเพิ่มให้แก่สินค้า
ซึ่งคาดว่าจะต้องใช้เงินลงทุนประมาณ 250 ล้านเหรียญดอลลาร์สหรัฐ หรือประมาณ 10,000
ล้านบาท โดยในเบื้องต้นบริษัทได้ทำการออกและขายหุ้นกู้ให้แก่นักลงทุนต่างประเทศ จำนวน 100
ล้านเหรียญสหรัฐ หรือประมาณ 4,000 ล้านบาท ในเดือนตุลาคม 2548 และเพิ่มเติมอีกจำนวน 70
ล้านเหรียญสหรัฐ ในเดือนกุมภาพันธ์ 2549 ตามลำดับ นอกจากนี้ ในเดือนมกราคม
บริษัทได้ออกและเสนอขายหุ้นสามัญเพิ่มทุนต่อประชาชนครั้งแรก (IPO) จำนวน 1,500 ล้านหุ้น
โดยเสนอขายต่อนักลงทุนต่างประเทศ จำนวน 750 ล้านหุ้น และเสนอขายต่อนักลงทุนในประเทศ
จำนวน 750 ล้านหุ้น ในราคา 1.60 บาท ซึ่งจากการเสนอขายหุ้นสามัญเพิ่มทุนดังกล่าวนั้น
บริษัทได้รับเงินลงทุนเพิ่มเติมอีกจำนวน 2,400 ล้านบาท และการกู้เงินจากสถาบันการเงิน
และ/หรือการออกหุ้นกู้เพิ่มเติม และ/หรือการกู้เงินจากผู้ผลิตเครื่องจักร
รวมถึงการใช้กระแสเงินสดจากการดำเนินงาน เพื่อให้เกิดความเพียงพอของเงินลงทุนดังกล่าว

  โครงสร้างกำลังการผลิตในปัจจุบัน

บริษัทเป็นโรงงานอุตสาหกรรมผลิตเหล็กขั้นกลาง (Steel Making) มีกระบวนการผลิต แบบ
Compact Mini Mill ที่นำเศษเหล็กและเหล็กดิบมาหลอม หล่อ และรีด
จนได้เหล็กแผ่นรีดร้อนชนิดม้วน โดยมีกระบวนการผลิตแยกตามกระบวนการ
และเครื่องจักรสำคัญที่ใช้ในการผลิตดังต่อไปนี้

  1. กระบวนการหลอม กำลังการผลิตสูงสุด 2.2 ล้านตันต่อปี

1.1 กระบวนการหลอมเหล็กโดยใช้เตาหลอมไฟฟ้า (Electrical Arc Furnace) มีกำลัง
การผลิตสูงสุด 2.2 ล้านตันต่อปี

1.2 กระบวนการปรุงน้ำเหล็กโดยใช้เตาปรุงน้ำเหล็ก (Ladle Heating Furnace) มีกำลัง
การผลิตสูงสุด 2.2 ล้านตันต่อปี

  2. กระบวนการหล่อ กำลังการผลิตสูงสุด 1.8 ล้านตันต่อปี

2.1 กระบวนการหล่อแผ่นเหล็ก โดยใช้เครื่องหล่อแผ่นเหล็กชนิดต่อเนื่อง (Continuous
Casting Machine) มีกำลังการผลิตสูงสุด 1.8 ล้านตันต่อปี

2.2 กระบวนการอบความร้อนแผ่นเหล็ก โดยใช้เตาอุโมงค์อบความร้อน (Tunnel Furnace)
มีกำลังการผลิตสูงสุด 1.8 ล้านตันต่อปี

  3. กระบวนการรีด เครื่องจักรส่วนใหญ่มีกำลังการผลิตสูงสุด 3.4 ล้านตันต่อปี

  3.1 กระบวนการรีดขั้นต้น มีกำลังการผลิตสูงสุด 3.4 ล้านตัน

3.2 กระบวนการรีดขั้นสุดท้าย มีกำลังการผลิตสูงสุด 3.4 ล้านตัน

  3.3 กระบวนการม้วนเก็บ มีกำลังการผลิตสูงสุด 1.8 ล้านตัน

6.2 การร่วมลงทุนในอุตสาหกรรมผลิตเหล็กต้นน้ำ (Iron Making)

บริษัทมีโครงการที่จะร่วมทุนในโครงการถลุงเหล็กที่ได้รับอนุมัติให้การส่งเสริมการลงทุน
จากสำนักงานคณะกรรมการส่งเสริมการลงทุนแห่งประเทศไทย (BOI)
โดยเป็นการถลุงแร่เหล็กด้วยกรรมวิธีเตาพ่นลมขนาดเล็ก (Mini Blast Furnace) จำนวน 2
ยูนิต ยูนิตละ 1.35 ล้านตัน เพื่อนำ น้ำเหล็กบริสุทธิ์ (Pure Hot Metal)
ที่ได้จากการถลุงไปใช้ผสมหลอมรวมกับเศษเหล็กในเตาหลอมไฟฟ้า เพื่อนำน้ำเหล็กที่ได้ไปหล่อ
และรีดเป็นเหล็กแผ่นรีดร้อนในกระบวนการผลิตเดิม
โดยน้ำเหล็กส่วนหนึ่งจะถูกนำไปใช้ในการหล่อเหล็กแท่ง (Billet)
และผลิตเหล็กรีดร้อนเกรดพิเศษ (Special Steel)
ซึ่งจะทำให้บริษัทลดการใช้เศษเหล็กจากทั้งในและต่างประเทศ และไม่ต้องพึ่งพาการนำเข้าเหล็กดิบ
(Pig Iron) จากต่างประเทศอีกต่อไป

ประโยชน์ที่จะได้รับจากโครงการนี้
คาดว่าจะทำให้บริษัทมีต้นทุนการผลิตลดลงเนื่องจากมีต้นทุนวัตถุดิบที่ต่ำลง
และมีต้นทุนการแปรสภาพลดลง ขณะเดียวกัน
ผลิตภัณฑ์เหล็กที่ผลิตได้จะมีคุณภาพสูงขึ้นเพราะใช้น้ำเหล็กที่มีความบริสุทธิ์สูงเป็นวัตถุดิบในการผลิต
อีกทั้ง โครงการดังกล่าวยังสามารถพัฒนาไปผลิตผลิตภัณฑ์ได้หลากหลายประเภท
รวมถึงผลิตภัณฑ์ที่มีอัตรากำไรที่สูง เช่นเหล็กรีดร้อนชนิดพิเศษ
ซึ่งจะช่วยให้บริษัทมีผลประกอบการที่สูงขึ้น

ในเบื้องต้น บริษัทคาดการณ์ว่าโครงการดังกล่าวจะใช้เงินลงทุนประมาณ 40,000 ล้านบาท
การดำเนินการสำหรับโครงการนี้บริษัทจะเข้าไปร่วมลงทุนเพียงบางส่วน โดยสัดส่วนที่เหลือบริษัท
คาดว่าจะลงทุนโดยผู้ร่วมลงทุนชาวต่างชาติ ทั้งนี้บริษัทคาดว่าจะใช้เงินลงทุนดังกล่าวไม่มากนัก

การลงทุนในโครงการดังกล่าวมีความเสี่ยงหลายประการ คือ ความเสี่ยงจากการหาผู้ร่วมทุน
ความเสี่ยงจากการหาแหล่งเงินทุนจำนวนมาก
ความเสี่ยงจากการที่เงินลงทุนมีค่าสูงกว่าการประมาณการ
ความเสี่ยงจากการไม่สามารถดำเนินการผลิตได้ตามแผนงาน
และความเสี่ยงจากการไม่ได้รับการสนับสนุนจากภาครัฐ

อย่างไรก็ตาม บริษัทได้ว่าจ้างบริษัท Dastur International Inc.
ซึ่งมีประสบการณ์และความเชี่ยวชาญในโครงการลักษณะดังกล่าวเป็นผู้ศึกษาความเป็นไปได้ของโครงการ
โดยผลการศึกษาปรากฏผลตอบแทนการลงทุนเป็นที่น่าพึงพอใจ
อีกทั้งบริษัทได้ยื่นขอรับการส่งเสริมการลงทุน
ซึ่งคณะกรรมการส่งเสริมการลงทุนได้มีมติให้การส่งเสริมการลงทุนแก่บริษัทแล้ว

อย่างไรก็ดี
สำหรับโครงการผลิตเหล็กต้นน้ำดังกล่าวบริษัทยังไม่มีแผนที่จะดำเนินการภายในอนาคตอันใกล้นี้